钦定古今图书集成/理学汇编/文学典/第115卷 > 费尚伊
## 钦定古今图书集成/理学汇编/文学典/第115卷 > 费尚伊

按《安陆府志》：“尚伊，字国聘，沔阳人。万历丁丑进士，选
翰林院庶吉士，改兵科给事中。公为谏官，森挺不少
骩诎。适见太宰赵公锦入朝，步履偃蹇，公疏为‘老当
知退，论者斥公轻诋。以年例出为四川佥事。又兵备
汉南，经纪盐马，擢摘良奸，御其灾，哺其饥，不遗力也。
未几，谪灵璧丞，量移绍州推官。丁外艰归，坚卧林园’”，
绝意仕进者五十馀年。其为诗文，非两汉三唐不道。
性喜宾客，开尊赋诗，陶然尽兴，沔城风物，游赏无虚
日。李宗伯本宁序公集，称其“广庶子之规模，约廷尉
之泛滥，为知言”云。沔自童内方、陈玉叔后，即推公著
作之林。所著有《市隐园集》。